Si Vidal, na sinabi kan saro na kritiko sa Newsweek na iyo an the best all-around American man of letters since Edmund Wilson, nagpoon kan saiyang pagsurat sa edad desinwebe (19) kan taon 1946 kan napalagda an sarong nobelang panmilitar tituladong Williwaw na an istorya saiyang ibinatay sa eksperensya niya sa toka niya duman sa Alaskan Harbor Detachment. Ining istorya kaini manongod sa ika-2 Gerang Pankinaban asin nagputok na gayo sa mga parabasa. Pakalihis duwang taon kani, taon 1948, ipinalagda niya an The City and the Pillar na nagukag nin labilabing kontrobersya huli sa hayaghayag na pagbiklad niya kan mga gawegawe kan mga bakla. An nobelang ini saiyang idinolot ki J.T.. Pirang dekada pa, kan an sarong magasin nagbuyagyag kan mga huringhuding kun siisay baga an J.T., si Vidal pigtuga na ini an poon-kangaranan kan saiyang kailusyon soboot na si James Jimmy Trimble III, na nagadan sa Batalya sa Iwo Jima kan Marso 1, 1946. Si Vidal inako niya na si Trimble sana man an tunay na personang saiyang namotan.